钦定古今图书集成/方舆汇编/边裔典/第115卷 > 《塞外三首》郑愔
## 钦定古今图书集成/方舆汇编/边裔典/第115卷 > 《塞外三首》郑愔

塞外萧条望，征人此路赊。边声乱朔马，秋色引胡笳。
遥嶂侵归日，长城带晓霞。断蓬飞古戍，连雁聚寒沙。
海暗云无叶，山春雪作花。丈夫期报主，万里独辞家。

其二

荒垒三秋夕，穷郊万里平。海阴凝独树，日气下连营。
戎斾霜旋重，边裘夜更轻。将军犹转战，都尉不成名。
折柳悲春曲，吹笳断夜声。明年汉使返，须筑受降城。

其三

阳鸟南飞夜，阴山北地寒。汉家征戍客，年岁在楼兰。
玉塞朔风起，金河秋月团。边声入鼓吹，霜气下旌竿。
海外归书断，天涯旅鬓残。子卿犹奉使，恒向节旄看。